BG Официален вестник на Европейския съюз C 192/15

Известие за започване на преразглеждане с оглед изтичане на срока на действие на антидъмпинговите мерки, прилагани при вноса на някои съединителни части за тръби или тръбни профили от желязо или стомана с произход от Република Корея и Малайзия

(2007/C 192/12)

След публикуването на известие за предстоящото изтичане на срока на действие (1) на антидъмпинговите мерки за вноса на някои съединителни части за тръби или тръбни профили с произход от Република Корея и Малайзия („засегнатите държави“), Комисията получи молба за преразглеждане съгласно член 11, параграф 2 от Регламент (ЕО) № 384/96 на Съвета от 22 декември 1995 г. за защита срещу дъмпингов внос на стоки от страни, които не са членки на Европейската общност (2) („основният регламент“).

1. Заявление за преразглеждане

Заявлението е подадено на 23 май 2007 г. от Комитета за защита на индустрията за стоманени съединители за челно заваряване на Европейския съюз („заявителят“) от името на производителите, представляващи преобладаваща част, в случая повече от 25 % от общото производство на някои съединителни части за тръби или тръбни профили от желязо или стомана.

2. Продукт

Продуктите, по отношение на които се предприема преразглеждане, са съединителни части за тръби или тръбни профили (различни от отлети фитинги, фланци и фитинги с резба), от желязо или стомана (без да се включва неръждаемата стомана), чийто най-голям външен диаметър да не надвишава 609,6 мм, от типа, използван за съединителни части за челно заваряване или други цели, с произход от Република Корея и Малайзия („разглежданият продукт“), понастоящем класифициран под код по КН ex 7307 93 11, ex 7307 93 19, ex 7307 99 30 и ex 7307 99 90. Кодовете по КН са посочени само за информация.

3. Съществуващи мерки

Мярката, която е в сила понастоящем, е окончателно антидъмпингово мито, наложено с Регламент (ЕО) № 1514/2002 на Съвета (3).

4. Основания за преразглеждане

Заявлението се основава на факта, че изтичането на действието на мерките по всяка вероятност ще доведе до повторение на дъмпинга и ще навреди на промишлеността на Общността.

Твърдението за повторение на дъмпинга от страна на двете засегнати държави се основава на сравнение между конструираната нормална стойност и износните цени на разглеждания продукт, при продажба за износ в трета страна, Съединените американски щати.

На тази основа изчисленият дъмпингов марж е значителен.

Заявителят твърди също така, че има вероятност от засилване на вредния дъмпинг. В тази връзка заявителят представя доказателства, че ако се допусне отпадане на мерките, обемът на вноса на разглеждания продукт вероятно ще се увеличи в сравнение с настоящото равнище, поради наличието на неизползван капацитет в засегнатите държави.

В допълнение заявителят твърди, че отстраняването на вредата се дължи главно на съществуването на мерките и че, ако се допусне тяхното отпадане, всяко повторение на значителен внос при дъмпингови цени от засегнатите страни по всяка вероятност ще доведе до повторение на вредата за промишлеността на Общността.

5. Процедура

Като установи, след обсъждане с Консултативния комитет, че съществуват достатъчно доказателства за започване на преразглеждане с оглед изтичане на срока на действие, Комисията започва преразглеждане в съответствие с член 11, параграф 2 от основния регламент.

5.1. Процедура за определяне на вероятността от дъмпинг и вреда

Разследването ще определи дали съществува или не вероятност преустановяването на мерките да доведе до продължаване или повторение на дъмпинга и вредата.

а) Представителна извадка

Предвид значителния брой участници в процедурата, Комисията може да реши да изготви представителна извадка в съответствие с член 17 от основния регламент.

i) Представителна извадка за износители/производители в Република Корея

За да може Комисията да реши дали се налага определянето на представителна извадка и, ако е необходимо, да я подбере, от всички производители-износители или техните представители се изисква да се представят, като се свържат с Комисията и предоставят следната информация за своето/ите дружество/ва в рамките на срока, определен в точка 6, буква б, i) и във форматите, посочени в точка 7:

— име, адрес, e-mail адрес, номер на телефон и на факс, лице за контакт;

— оборот в местна валута и обем в килограми на разглеждания продукт, продаден за износ в Общността през периода от 1 юли 2006 г. до 30 юни 2007 г.;

— оборот в местна валута и обем на продажбите в килограми на разглеждания продукт, продаден на вътрешния пазар през периода от 1 юли 2006 г. до 30 юни 2007 г.;

— оборот в местна валута и обем на продажбите в килограми на разглеждания продукт, продаден на трети страни през периода от 1 юли 2006 г. до 30 юни 2007 г.;

— точно описание на дейностите на дружествата, свързани с производството на разглеждания продукт, обем на продукцията в килограми от разглеждания продукт, производствен капацитет и инвестициите в този капацитет през периода от 1 юли 2006 г. до 30 юни 2007 г.;

— имената и точно описание на дейността на всички свързани дружества (4), участващи в производството и/или продажбата (за износ и/или на вътрешния пазар) на разглеждания продукт;

— всяка друга подходяща информация, която би могла да бъде полезна на Комисията при подбора на извадката;

Предоставяйки горепосочената информация, дружеството дава съгласието си за евентуалното му включване в извадката. Ако дружеството е избрано да участва в извадката, то попълва въпросник и приема проверка на място за достоверността на дадените отговори. Ако дружеството посочи, че не е съгласно с евентуалното му включване в извадката, това ще се тълкува като неоказване на съдействие при разследването. Последиците от неоказване на съдействие са посочени в точка 8 по-долу.

За да получи информацията, която смята за необходима при подбора на извадката за износители/производители, Комисията ще се свърже още и с властите на страната износител, както и с всички известни сдружения на износители/производители.

ii) Представителна извадка за вносители

За да може Комисията да реши дали опрeделянето на извадка е необходимо и, ако е необходимо, да я подбере, от всички вносители или представители се изисква те да се предствят, като се свържат с Комисията и предоставят следната информация за своето/ите дружество/ва в рамките на срока, определен в точка 6, буква б), i) и във форматите, посочени в точка 7:

— име, адрес, e-mail адрес, номер на телефон и на факс, лице за контакт;

— общ оборот на дружеството в еуро за периода от 1 юли 2006 г. до 30 юни 2007 г.;

— общ брой служители;

— точните дейности на дружеството по отношение на разглеждания продукт;

— обем в тонове и стойността в еуро на вноса и препродажбата на пазара на Общността на разглеждания внесен продукт с произход от Република Корея и Малайзия за периода от 1 юли 2006 г. до 30 юни 2007 г.;

— имената и точното описание на дейностите на всички свързани дружества (4), участващи в производството и/или продажбата на разглеждания продукт;

— всяка друга съществена информация, която би подпомогнала Комисията при подбора на представителната извадка.

Предоставяйки горепосочената информация, дружеството дава съгласието си за евентуалното му включване в извадката. Ако дружеството е избрано да участва в извадката, то попълва въпросник и приема проверка на място за достоверността на дадените отговори. Ако дружеството посочи, че не е съгласно с евентуалното му включване в извадката, това ще се тълкува като неоказване на съдействие при разследването. Последиците от неоказване на съдействие са посочени в точка 8 по-долу.

С цел получаване на информацията, която смята за необходима за подбора на извадката за вносители, Комисията ще се свърже допълнително с всички известни сдружения на вносители.

iii) Представителна извадка от производители в Общността

Предвид големия брой производители в Общността, които поддържат заявлението за преразглеждане, Комисията възнамерява да разследва вредата, нанесена на промишлеността на Общността чрез подбор на представителна извадка.

За да може Комисията да подбере представителната извадка, от всички производители в Общността се изисква да предоставят следната информация за своето/ите дружество/ва в рамките на срока, определен в точка 6, буква б), i) и във форматите, посочени в точка 7:

— име, адрес, e-mail адрес, номер на телефон и на факс, лице за контакт;

— общ оборот на дружеството в еуро за периода от 1 юли 2006 г. до 30 юни 2007 г.;

— точните дейности на дружествата по отношение на производството на разглеждания продукт;

— стойността в еуро на продажбите на разглеждания продукт, реализирани в рамките на пазара на Общността за периода от 1 юли 2006 г. до 30 юни 2007 г.;

— обем в килограми на продажбите на разглеждания продукт, реализирани в рамките на пазара на Общността за периода от 1 юли 2006 г. до 30 юни 2007 г.;

— обем в килограми на производството от разглеждания продукт за периода от 1 юли 2006 г. до 30 юни 2007 г.;

— имената и точното описание на дейностите на всички свързани дружества (5), участващи в производството и/или продажбата на разглеждания продукт;

— всяка друга подходяща информация, която би подпомогнала Комисията при подбора на представителната извадка.

Предоставяйки горепосочената информация, дружеството дава съгласието си за евентуалното му включване в извадката. Ако дружеството е избрано да участва в извадката, то попълва въпросник и приема проверка на място за достоверността на дадените отговори. Ако дружеството посочи, че не е съгласно с евентуалното му включване в извадката, това ще се тълкува като неоказване на съдействие при разследването. Последиците от неоказване на съдействие са посочени в точка 8 по-долу.

iv) Окончателен подбор на представителните извадки

Всички заинтересовани страни, желаещи да изпратят каквато и да е подходяща информация, отнасяща се до подбора на извадката, трябва да го направят в рамките на срока, посочен в точка 6, буква б), ii).

Комисията възнамерява да направи окончателния подбор на представителните извадки след консултация със съответните страни, изразили желание да бъдат включени в тях.

Дружествата, включени в извадките, трябва да попълнят въпросник в рамките на срока, посочен в точка 6, буква б), iii) и да съдействат при разследването.

Ако не получи необходимото съдействие, Комисията може да направи заключенията си въз основа на наличните факти в съответствие с член 17, параграф 4 и член 18 от основния регламент. Заключение, направено въз основа на налични факти, може да бъде по-малко благоприятно за засегнатите страни, както е пояснено в точка 8.

б) Въпросници

За да получи информацията, която смята за необходима при разследването, Комисията ще изпрати въпросници на производителите от Общността, включени в извадката, и на всички сдружения на производители в Общността, на износителите/производителите в Република Корея, включени в извадката, на износителите/производителите в Малайзия, на всички сдружения на износители/производители, на вносителите, включени в извадката, на всички сдружения на вносители, посочени в заявлението или които са сътрудничили в разследването, довело до мерките, предмет на настоящото преразглеждане, както и на властите на засегнатата държава износител.

в) Събиране на информация и провеждане на изслушвания

С настоящото всички заинтересовани страни се приканват да заявят становищата си, да предоставят информация, различна от отговорите на въпросника, и да предоставят доказателства в нейна подкрепа. Тази информация и доказателствата в нейна подкрепа следва да бъдат предадени на Комисията в рамките на срока, посочен в точка 6, буква a), ii).

В допълнение, Комисията може да изслуша заинтересованите страни, при условие че подадат молба, доказваща, че са налице особени причини, поради които те следва да бъдат изслушани. Молбата следва да бъде подадена в рамките на срока, посочен в точка 6, буква а), iii).

5.2. Процедура за оценка на интереса на Общността

В съответствие с член 21 от основния регламент и в случай, че твърденията за продължаване и повторение на случаи на дъмпинг и последващи вреди се потвърдят, ще бъде решено дали да се запазят антидъмпинговите мерки и дали тяхната отмяна няма да бъде в ущърб на интереса на Общността. По тази причина промишлеността на Общността, вносителите, техните представителни сдружения, представители на ползвателите и представителни организации на потребителите, при условие че докажат съществуването на обективна връзка между дейността им и разглеждания продукт, могат, в рамките на общите крайни срокове, посочени в точка 6, буква а), ii), да се представят на Комисията и да й предоставят информация. Страните, действали по горепосочения начин, могат да подадат молба за изслушване, съдържаща основателни причини те да бъдат изслушани в рамките на срока, посочен в точка 6, буква а), iii). Всяка информация, предоставена съгласно член 21 ще бъде разгледана само ако е подкрепена с конкретни доказателства в момента на подаването.

6. Срокове

а) Общи срокове

i) За получаване на въпросник

Всички заинтересовани страни, които не са сътрудничили при разследването, довело до мерките — предмет на настоящото преразглеждане — следва да поискат въпросник колкото е възможно по-скоро, но не по-късно от 15 дни след публикуването на настоящото известие в Официален вестник на Европейския съюз.

ii) За представяне на страните, за предоставяне на попълнения въпросник и всяка друга информация

За да може представените от тях сведения да бъдат взети предвид по време на разследването, всички заинтересовани страни трябва да се представят на Комисията, като се свържат с нея, представят становищата си и предоставят попълнения въпросник и всяка друга информация в рамките на 40 дни от датата на публикуване на настоящото известие в Официален вестник на Европейския съюз, освен ако няма друго указание. Обръща се внимание и върху факта, че страните могат да упражнят повечето процедурни права, установени в основния регламент, ако са се представили в рамките на горепосочения срок.

Фирмите, избрани за участие в представителната извадка, трябва да попълнят въпросника в рамките на срока, определен в точка 6, буква б), iii).

iii) Изслушвания

Всички заинтересовани страни могат да поискат изслушване от страна на Комисията в рамките на същия 40-дневен срок.

б) Специфичен срок, свързан с представителната извадка

i) Информацията, съдържаща се в точка 5.1, буква а), i), 5.1, буква a), ii) и 5.1, буква a), iii) следва да бъде предоставена на Комисията в рамките на 15 дни от датата на публикуване на настоящото известие в Официален вестник на Европейския съюз, тъй като Комисията възнамерява да се консултира със съответните страни, изявили желание да бъдат включени в извадката при окончателния й подбор в рамките на 21 дни от публикуването на настоящото известие в Официален вестник на Европейския съюз.

ii) Всяка друга информация, свързана с подбора на извадката, посочена в 5.1, буква а), iv), трябва да бъде предоставена на Комисията в рамките на 21 дни от публикуването на настоящото известие в Официален вестник на Европейския съюз.

iii) Попълненият от страните, участвали в представителната извадка, въпросник трябва да стигне до Комисията в рамките на 37 дни от нотифицирането на тяхното включване в представителната извадка.

7. Коментари, подадени в писмена форма, попълнен въпросник и кореспонденция

Всички коментари и заявления, направени от заинтересованите страни, трябва да са в писмен вид (не в електронен формат, освен ако не е посочено друго) и трябва да съдържат име, адрес, e-mail адрес, номер на телефон и факс на заинтересованата страна. Всички документи в писмен вид, съдържащи информацията, която се изисква в това известие, попълненият въпросник и кореспонденцията, предоставени от заинтересованите страни като поверителни, ще носят надпис „Ограничено“ (6) и, в съответствие с член 19, параграф 2 от основния регламент, ще бъдат придружени от неповерителна версия с надпис „ЗА СПРАВКА ОТ ЗАИНТЕРЕСОВАНИТЕ СТРАНИ“.

Адрес на Комисията за кореспонденция:

European Commission Directorate General for Trade Directorate H Office J-79 4/23 B-1049 Brussels Факс: (32-2) 295 65 05

8. Неоказване на съдействие

Когато дадена заинтересована страна откаже достъп до или не предостави необходимата информация в срок, или сериозно възпрепятства разследването, в съответствие с член 18 от основния регламент, могат да се правят заключения, положителни или отрицателни, на основата на наличните факти.

Ако се установи, че дадена заинтересована страна е предоставила невярна или подвеждаща информация, тази информация няма да бъде взета под внимание и съгласно член 18 от основния регламент наличните факти могат да бъдат използвани. Ако заинтересована страна не оказва съдействие или оказва частично съдействие и при употреба на наличните факти, резултатът може да бъде по-малко благоприятен за дадената страна, отколкото ако тя е оказала съдействие.

9. Програма(График) на разследването

Съгласно член 11, параграф 5 от основния регламент; разследването ще бъде приключено в срок от 15 месеца от датата на публикуване на настоящото известие в Официален вестник на Европейския съюз.

10. Възможност за подаване на заявление за преразглеждане по силата на член 11, параграф 3 от основния регламент

Настоящото преразглеждане с оглед изтичане на срока на действие е предприето в съответствие с разпоредбите на член 11, параграф 2 от основния регламент и поради тази причина заключенията, направени в него няма да доведат до промяна на степента на съществуващите мерки, а ще доведат до тяхната отмяна или запазване в съответствие с член 11, параграф 6 от основния регламент.

Ако някоя от страните в процедурата счита, че има основание за преразглеждане на степента на мерките с оглед на възможно нейно изменение (т.е. увеличаване или намаляване), тази страна може да поиска преразглеждане в съответствие с член 11, параграф 3 на основния регламент.

Страните, желаещи да поискат такова преразглеждане, което би могло да бъде проведено независимо от преразглеждането с оглед изтичането на срока на действие, отбелязан в настоящото известие, могат да се обърнат към Комисията на горепосочения адрес.

11. Обработка на личните данни

Да се има предвид, че с всички лични данни, събрани по време на настоящото разследване, ще се борави в съответствие с Регламент (ЕО) № 45/2001 на Европейския парламент и на Съвета от 18 декември 2000 г. относно защитата на лицата по отношение на обработката на лични данни от институции и органи на Общността и за свободното движение на такива данни (7).

(1) ОВ C 286, 23.11.2006 г., стр. 8.

(2) OВ L 56, 6.3.1996 г., стр. 1. Регламент, последно изменен с Регламент (ЕО) № 2117/2005 на Съвета (ОВ L 340, 23.12.2005 г., стр. 17).

(3) OВ L 228, 24.8.2002 г., стр. 1.

(4) За смисъла на „свързани фирми“, направете справка с член 143 от Регламент (ЕИО) № 2454/93 на Комисията от 2 юли 1993 г., който определя разпоредбите за изпълнението на Регламент (ЕИО) № 2913/92 на Съвета относно създаване на Митнически кодекс на Общността (ОВ L 253, 11.10.1993 г., стр. 1).

(5) За смисъла на „свързани фирми“, направете справка с член 143 от Регламент (ЕИО) № 2454/93.

(6) Това означава, че документът е само за вътрешно ползване. Той е защитен съгласно член 4 от Регламент (ЕО) № 1049/2001 на Европейския парламент и на Съвета от 30 май 2001 г. относно публичния достъп до документи на Европейския парламент, на Съвета и на Комисията (OВ L 145, 31.5.2001 г., стр. 43). Това е поверителен документ съгласно член 19 от основния регламент и член 6 от Споразумението на Световната търговска организация за прилагането на член VI от Общото споразумение за митата и търговията, 1994 г. (Антидъмпингово споразумение).

(7) OВ L 8, 12.1.2001 г., стр. 1.